
“Mikrokreditbank” aksiyadorlik-tijorat banki Korrupsiyaga qarshi nazorat departamenti tomonidan 2026-yil II choragi davomida korrupsiyaga qarshi kurashish borasida amalga oshirilgan ishlar toʻgʻrisida
H I S O B O T 
Korrupsiyaga qarshi nazorat departamentining hisobot davridagi faoliyati “Korrupsiyaga qarshi kurashish to‘g‘risida”gi va “Manfaatlar toʻqnashuvi toʻgʻrisida”gi Oʻzbekiston Respublikasi Qonunlari, Kuzatuv kengashining tavsiyalari, Korrupsiyaga qarshi kurashish agentligining talablari va bank Boshqaruvining topshiriqlari ijrosini ta’minlashga qaratildi.
I. Belgilab olingan reja va topshiriqlar hamda ularning ijrosi bo‘yicha
Bankda korrupsiyaning oldini olish hamda manfaatlar to‘qnashuviga yo‘l qo‘ymaslik, Qonun ustuvorligini ta’minlash bo‘yicha 2026-yil uchun bir qator ustuvor vazifalar belgilab olindi. Jumladan, 
- departament tomonidan amalga oshirilishi lozim bo‘lgan ustuvor vazifalar yuzasidan ish-reja;
- bank xodimlarining malakasini oshirishga moʻljallangan oʻquv reja;
- korrupsiyaga qarshi tartib-taomillarning samaradorligini monitoring va nazorat qilish rejasi;
- korrupsiyaga qarshi kurashish tizimini takomillashtirish hamda samaradorligini reyting baholash yo‘l xaritasi;
- bank faoliyatidagi korrupsiyaga oid xavf-xatarlar xaritasi;
- xavf yuqori lavozimlar ro‘yxati ishlab chiqildi hamda ijrosi nazoratga olindi.
Shuningdek, korrupsiyaga qarshi kurashish sohasidagi 17 ta ichki qoidalar O‘zbekiston Respublikasining korrupsiyaga oid qonun hujjatlariga muvofiqlashtirilib, yangi tahrirda ishlab chiqildi. Shundan, 11 tasi tasdiqlandi va 6 tasi tasdiqlash jarayonida.
II. Xodimlarning huquqiy savodxonligini oshirish va korrupsiyaga qarshi murosasiz muhitni shakllantirish bo‘yicha amalga oshirilgan ishlar:
Hisobot davrida korrupsiyaviy holatlarning oldini olish, xodimlarning huquqiy ongini oshirish va komplayens madaniyatini mustahkamlash maqsadida keng ko‘lamli o‘quv tadbirlari amalga oshirildi:
1. Huquqni muhofaza qiluvchi organlar bilan hamkorlikda jami 22 ta seminar-treninglar tashkil etildi va unda bankning Bosh ofisi, Amaliyot bo‘limi, Toshkent shahar boshqarmasi, Qorasaroy filiali hamda barcha hududiy (Qoraqalpog‘iston Respublikasi va viloyatlar) bo‘linmalari to‘liq qamrab olindi.
Tizimning 2 750 nafar xodimi korrupsiyaga qarshi kurashish bo‘yicha tegishli bilim va ko‘nikmalarga ega bo‘ldi.
2. Shuningdek, joriy yilning 18-21-may kunlari "CERT International" xalqaro sertifikatlashtirish tashkilotini jalb etgan holda maxsus o‘quv seminari o‘tkazilib, unda 25 nafar xodim yangilangan “ISO 37001:2025 Korrupsiyaga qarshi kurashish menejment tizimi” standarti bo‘yicha chuqurlashtirilgan dastur asosida o‘qitildi.
Seminar yakunida barcha ishtirokchilar xalqaro darajadagi ISO 37001:2025 sertifikatlarini qo‘lga kiritishdi (Shundan 17 nafari Korrupsiyaga qarshi nazorat departamenti va unung hududlardagi xodimlari).
3. Aprel oyi davomida huquqni muhofaza qiluvchi organlar va davlat xizmatchilari uchun Korrupsiyaga qarshi kurashish virtual akademiyasining masofaviy ta’lim olishlari platformasi orqali 65 nafar xodim masofaviy o‘qitilib, tegishli sertifikatlarga ega bo‘ldi.
Shuningdek, yangi ishga qabul qilingan 290 nafar xodim onlayn shaklda, Zoom platformasi orqali korrupsiyaga qarshi kurashish hamda ushbu illatning oldini olish mavzularida o‘qitildi.
III. Ichki va tashqi muhitda korrupsiyaga oid risklarni aniqlash 
uchun o‘tkazilgan Anonim so‘rovnomalar naijalari bo‘yicha:
Tasdiqlangan rejaga muvofiq, Korrupsiyaga qarshi nazorat departamenti tomonidan ichki va tashqi muhitda korrupsiyaga oid risklarni barvaqt aniqlash maqsadida ijtimoiy tadqiqotlar o‘tkazildi.
Xususan “Biz korrupsiyaga qarshimiz!” shiori ostida bankning barcha Bank xizmatlari markazlari (BXM) va Bank xizmatlari ofislarida (BXO) xodimlar o‘rtasida anonim so‘rovnoma tashkil etildi.
So‘rovnomada respublika bo‘yicha jami 1840 nafar bank xodimi ishtirok etdi. Shundan, 802 nafari (43 foiz)ni oddiy xodimlar, 308 nafari (17 foiz)ni bo‘lim boshliqlari, 345 nafari (19 foiz)ni boshqarma boshliqlari va boshliq o‘rinbosarlari, 385 nafari (21 foiz)ni boshqa lavozimda faoliyat yuritayotgan xodimlardir.
So‘rovnoma natijalari atroflicha tahlil qilinib, takliflar tayyorlandi va tegishli chora-tadbirlar ko‘rish uchun bank Boshqaruviga ma’lumotnoma taqdim etildi.
Bundan tashqari, keng jamoatchilik va mijozlar fikrini o‘rganish maqsadida, aholi, bank iste’molchilari, tadbirkorlar hamda keng jamoatchilik o‘rtasida ham bankda korrupsiyani keltirib chiqaruvchi sabab va shart-sharoitlarni tahlil qilish yuzasidan anonim so‘rovnoma o‘tkazildi.
So‘rovnomada jami 2 180 nafar fuqaro ishtirok etib, shundan 566 nafari (26 foiz) tadbirkorlar, 780 nafari (36 foiz) bank-moliya sohasi vakillari, 834 nafari (38 foiz) boshqa turdagi faoliyat subyektlarini tashkil etdi.
Ishtirokchilar tomonidan bank faoliyatidagi eng zaif va tizimli muammolar mavjud sohalar sifatida quyidagilar ko‘rsatilgan:
Kreditlash va moliyalashtirish jarayonlari: Jami 46% (Kredit rasmiylashtirish - 30%, Biznes loyihalarni moliyalashtirish - 16%);
Rahbarlar tomonidan mansab vakolatlarini suiiste’mol qilish: 19%;
Kadrlar siyosati (Ishga qabul qilish jarayoni): 12%;
Mulkni va garovni baholash hamda qabul qilish: 10%.
So‘rovnoma yakuni bo‘yicha “Mikrokreditbank” ATB tizimida quyidagi chora-tadbirlarni amalga oshirish yuzasidan bank Boshqaruviga takliflar kiritildi. Xususan:
Xodimlar va mijozlar muloqot qiladigan barcha joylarni videofiksatsiya tizimlari bilan ta’minlash hamda kadrlar siyosatida majburiy rotatsiya tizimini yo‘lga qo‘yish;
Kredit ajratish va biznes loyihalarni moliyalashtirishni inson omilisiz baholaydigan avtomatik tizimlarga o‘tkazish, elektron bank xizmatlari ko‘lamini yanada kengaytirish;
Ishtirokchilarning 86 foizi jamoatchilik rolini “muhim va asosiy” deb hisoblashini inobatga olib, bankda tadbirkorlar, mustaqil ekspertlar va faol mijozlardan iborat “Jamoatchilik nazorati kengashi”ni tashkil etib, ushbu Kengash tomonidan kredit, xaridlar va kadrlar tanlovi ustidan muntazam monitoringni yo‘lga qo‘yish;
Bankdagi kreditlash va moliyalashtirish jarayonlaridagi byurokratiyani hamda inson omilini raqamlashtirish orqali bartaraf etish tizimidagi korrupsiya xavfini sezilarli darajada kamaytirish yuazasidan takliflar berildi.
O‘tkazilgan 2 ta ichki va tashqi Anonim so‘rovnomalar bank tizimidagi potensial korrupsiyaga oid risklarni prognoz qilish va profilaktika choralarini kuchaytirish uchun asosiy yo‘nalishlarni belgilab olishda va Bank rahbariyati tomonidan opetrasion risklarni samarali boshqarishda ishonchli manba bo‘lib xizmat qildi.
IV. Korrupsiyaga oid holatlar haqida xabar berish uchun joriy qilingan 
Aloqa kanallariga kelib tushgan murojaatlar bo‘yicha:
Bugungi kunda “Mikrokreditbank” ATB tizimida korrupsiyaga oid holatlar haqida barvaqt xabar berish va ularning oldini olish imkonini beruvchi 6 ta maxsus aloqa kanallari tizimli ravishda uzluksiz ishlab turibdi. Mijozlar va bank xodimlari uchun quyidagi tezkor qayta aloqa vositalari yo‘lga qo‘yilgan:
· Ishonch telefoni: +998 (55) 503-77-11
· Elektron pochta: mkbanticor@mkb.uz
· Telegram kanal: @mkbanticor
· Rasmiy veb-sayt: www.mkb.uz
· Facebook sahifasi: mkbank.uz
· “Mavrid” mobil ilovasida: “Anticor” maxsus bo‘limi.
Ushbu Aloqa kanallari orqali hisobot davrida jami 96 ta murojaat va xabarlar kelib tushdi. 
Kelib tushgan barcha murojaatlar amaldagi qonunchilik hamda bankning ichki qoidalarida belgilangan tartibda ro‘yxatga olindi.
Har bir holat yuzasidan Korrupsiyaga qarshi nazorat departamenti tomonidan tegishli chuqurlashtirilgan xizmat tekshiruvlari va o‘rganishlar o‘tkazildi hamda yakuniy choralar ko‘rildi. Xususan: 
73 ta murojaat (76,0%) yuzasidan atroflicha xizmat tekshiruvlari va o‘rganishlar o‘tkazilib, aniqlangan operatsion xatoliklar tezkorlik bilan bartaraf etildi hamda mijozlarga batafsil tushuntirishlar berildi. Bunda, bank xodimlarining xatti-harakatlarida jinoiy yoki qonunbuzarlik holatlari aniqlanmadi. 
21 ta murojaat (21,9%) bo‘yicha qoldirilgan aloqa raqamlari noto‘g‘riligi yoki taqdim etilgan ma’lumotlar yetarli emasligi sababli, murojaatchi bilan qayta bog‘lanish imkoni bo‘lmadi va ushbu xabarlar kelgusida xavflarni monitoring qilish uchun ma’lumot sifatida Korrupsiyaga qarshi nazorat departamenti bazasida qoldirildi. 
1 ta murojaat (1,0%) mazmunan korrupsiyaviy xususiyatga ega bo‘lmagani sababli, ko‘rib chiqish va tegishli chora ko‘rish uchun bankning tegishli yo‘nalishdagi tarkibiy bo‘linmasiga yo‘naltirildi. 
1 ta murojaat (1,0%) bo‘yicha muallifning shaxsini aniqlash imkoni bo‘lmaganligi sababli,  amaldagi qonunchilik talablariga asosan anonim deb topildi.
Qayd etish lozimki, “Aloqa kanallari” aslida, korrupsiyaga oid holatlar haqida xabar berishga mo‘ljallangan bo‘lsa-da, aholi va mijozlar undan bank xizmatlaridagi kamchiliklar va muammolarni bildirish uchun foydalanilmoqda. 
Jumladan, kelib tushgan murojaatlarning yo‘nalishlar bo‘yicha tahlili quyidagicha:
Kredit operatsiyalari bo‘yicha 38 ta (39,6%) eng yirik ulushni tashkil etmoqda. Kredit ajratish jarayoni, hujjatlarni ko‘rib chiqish muddatlarining cho‘zilishi yoki rad etish sabablari mijozlarda asosli e’tirozlarni keltirib chiqarmoqda.
Kassa amaliyotlari va xodimlarning muomala madaniyati bo‘yicha 29 ta (30,2%) bu mijozlarga xizmat ko‘rsatish sifati pastligi va xodimlar tomonidan kasb etikasi qoidalari buzilayotgani bo‘yicha shikoyatlarni tashkil etadi.
Plastik kartalar va bankomatlar bo‘yicha 19 ta (19,8%) bu mavjud bankomatlardagi texnik nosozliklar, naqd pul yetishmasligi yoki kartalarni bloklash bilan bog‘liq operatsion muammolardan iborat.
Boshqa yo‘nalishlar, ya’ni firibgarlik holatlari bo‘yicha 2 ta, xarid jarayoni (tuzilgan shartnomalarni bir tomonlama bekor qilishga urinish) bo‘yicha 1 ta hamda boshqa holatlar yuzasidan 7 ta murojaat kelib tushgan.
O‘tkazilgan tekshiruvlar va xizmat surishtiruvlari natijasida murojaatlarning birortasida ham korrupsiya, pora berish yoki tizimli suiiste’molchilik bilan bog‘liq vajlar o‘z tasdig‘ini topmadi.
Kelib tushgan murojaatlar tahlil qilinib, kelgusida mijozlar e’tirozlarini maksimal darajada kamaytirish maqsadida bank Boshqaruviga quyidagi chora-tadbirlarni amalga oshirish yuzasidan takliflar kiritildi. Xususan:
1. Kredit amaliyotlari bo‘yicha murojaatlar ulushi jami ko‘rsatkichning 40 foiziga yaqinligini inobatga olib, tizimda inson omilini to‘liq istisno etuvchi "skoring" va onlayn kreditlash tizimlarini yanada kengaytirish choralarini ko‘rish;
2. Kassa amaliyotlari va front-ofis xodimlari tomonidan xizmat ko‘rsatish sifatini yaxshilash maqsadida, ular uchun mijozlar bilan ishlash, kasb etikasi hamda stress vaziyatlarini boshqarish bo‘yicha treninglarni muntazam tashkil etish;
3. Kelib tushgan murojaatlar soni bo‘yicha eng yuqori xavf guruhiga kirgan Qashqadaryo va Andijon viloyatlari bo‘linmalarida Bosh bankning tegishli tarkibiy bo‘linmalari tomonidan masofaviy va joyiga chiqqan holda monitoring ishlarini yanada faollashtirish;
4. Mijozlar o‘zlarining texnik yoki bank xizmatlariga oid operatsion muammolarini “Korrupsiya haqida xabar berish uchn mo‘jallangan aloqa kanallari”ga emas, balki bankning “Call-markazi”ga yo‘naltirishlarini ta’minlash. 
Bunda, rasmiy veb-sayt, ijtimoiy tarmoqlar va mobil ilovalarda maxsus tushuntirish bannerlari va axborot materiallarini keng targ‘ib qilish.
V. O‘tkazilgan xizmat teshiruvlari bo‘yicha:
Departament tomonidan hisobot davrida kelib tushgan murojaatlar va huquqni muhofaza qiluvchi organlarning taqdimnomalari asosida jami 67 ta xizmat teshiruvi o‘tkazildi.
Kelib tushgan murojaat va taqdimnomalarning  23 ta yoki 34 foizi huquqni muhofaza qiluvchi organlardan kelib tushgan taqdimnomalar tashkil etdi.
Kelib tushgan murojaatlarning 38 tasi (57%) bo‘yicha xizmat tekshiruvlari bevosita Korrupsiyaga qarshi nazorat departamenti tomonidan o‘tkazildi. 
O‘tkazilgan xizmat tekshiruvi natijasida 2 ta korrupsiyaga oid (pora olish, ta’magirlik) holat aniqlanib, materiallar huquqiy baho berish va qonuniy chora ko‘rish uchun huquqni muhofaza qiluvchi organlarga yuborildi.
Xizmat tekshiruvlari natijasi bo‘yicha bankning 20 nafar xodimi huquqbuzarlik sodir etganligi aniqlandi va ulardan:  
13 nafariga - mehnat qonunchiligiga asosan intizomiy jazo choralari qo‘llanildi va qat’iy ogohlantirishlar berildi; 
Ushbu 13 nafar xodimdan 2 nafari  ogohlantirish olgan, 3 nafariga  hayfsan berilgan, 6 nafariga jarimaga tortilgan  2 nafari  ishdan bo‘shatilgan, 7 nafariga - qo‘pol qonunbuzilishlar sodir etgani uchun ularga tegishli materiallar huquqiy baho berish uchun huquqni muhofaza qiluvchi organlarga yuborildi.
Hisobot davrida bankning Qoraqalpog‘iston Respublikasi va barcha viloyat hududiy boshqarmalarida Korrupsiyaga qarshi kurashish bo‘yicha bosh mutaxassislari tomonidan jami 29 ta murojaat va taqdimnoma yuzasidan xizmat teshiruvlari o‘tkazilgan. 
Xususan Surxondaryo viloyati - 8 ta, Navoiy viloyati - 6 ta, Namangan viloyati - 6 ta, Xorazm viloyati - 4 ta, Andijon viloyati - 3 ta, Qoraqalpog‘iston Respublikasi - 1 ta va Samarqand viloyati - 1 tani tashkil etgan.
Hududlarda o‘tkazilgan xizmat tekshiruvlari natijalariga ko‘ra, 1 ta holatda (Navoiy viloyatida) korrupsiyaga oid jinoyat aniqlanib, hujjatlar huquqni muhofaza qiluvchi organlariga yuborilgan.
Shuningdek, hududiy boshqarma (BXO, BXM)larda bankning 13* nafar xodimi tomonidan huquqbuzarlik holatlari sodir etilganligi aniqlanib, shundan 6** nafar xodimga intizomiy choralar qo‘llanilgan, 6 nafar xodim tomonidan ish faoliyatida qo‘pol huquqbuzarlikka yo‘l qo‘yilganligi uchun tegishli materiallar huquqiy baho berish uchun huquqni muhofaza qiluvchi organlariga topshirilgan.
*- 1 ta holatda Qoraqalpog‘iston Respublikasi hududiy boshqarmasida aybdor xodim ishdan bo‘shab ketgandan so‘ng, Prokuratura tomonidan jinoyat ishi ochilgan.
**- Intizomiy jazo chorasi qo‘llanilgan 6 nafar xodimdan 3 nafariga hayfsan berilgan va 3 nafari jarimaga tortilgan.
O‘tkazilgan xizmat teshiruvlari natijalarining tahlili hududlar kesimida qonunbuzilishlar soni ko‘p bo‘lgan Surxondaryo, Navoiy va Namangan viloyatlarida “korrupsiyaga oid xavf”lar yuqori ekanligini ko‘rsatdi.
Yuqorida qayd etilganlardan kelib chiqib, 2026-yilning II yarim yilligida quyidagi vazifalar Korrupsiyaga qarshi nazorat departamenti tomonidan asosiy yo‘nalishlar sifatida belgilab olindi. Xususan: 
2026-yilning 6 oyi yakuni bo‘yicha "qizil hududlar" sifatida belgilangan Surxondaryo, Navoiy va Namangan viloyatlarida Korrupsiyaga qarshi nazorat departamenti tomonidan kompleks o‘rganish va tegishli departamentlar bilan hamkorlikda “Sirli mijoz” tadbirlarini tashkil etib borish;
Xodimlar o‘rtasida korrupsiyaga qarshi murosasizlik kayfiyatini shakllantirish bo‘yicha seminar-treninglar tashkil etish ishlarini yanada faollashtirish.
VI. Manfaatlar to‘qnashivini tartibga solish bo‘yicha:
Hisobot davrida bankda manfaatlar to‘qnashuvining oldini olish borasida O‘zbekiston Respublikasining “Korrupsiyaga qarshi kurashish to‘g‘risida”gi, “Manfaatlar to‘qnashuvi to‘g‘risida”gi, “Davlat xaridlari to‘g‘risida”gi Qonunlari, Bank Kuzatuv kengashining qarorlari va tavsiyalari, Korrupsiyaga qarshi kurashish agentligining idoraviy buyruqlari hamda bank Boshqaruvining topshiriqlari ijrosini tizimli ta’minlashga qaratildi.
Bankda manfaatlar to‘qnashuvining oldini olish va bu boradagi ishlarni monitoring qilish maqsadida Korrupsiyaga qarshi nazorat departamenti tarkibida 2026-yilning may oyida Manfaatlar to‘qnashuvining oldini olish va xaridlar ustidan nazorat qilish bo‘limi tashkil etildi. 
1. Manfaatlar to‘qnashuvini tartibga solish va monitoring tizimi bo‘yicha: 
O‘zbekiston Respublikasining “Manfaatlar to‘qnashuvi to‘g‘risida”gi Qonunining 18-moddasiga muvofiq, bank tizimida xodimlarning shaxsiy manfaatlari va bankning qonuniy manfaatlari o‘rtasidagi ziddiyatlarni erta aniqlash bo‘yicha quyidagi kompleks tadbirlar amalga oshirildi.
Xususan joriy yilning yanvar-fevral oylarida bank tizimida faoliyat yuritayotgan jami 3 331 nafar xodimdan ehtimoliy manfaatlar to‘qnashuvi to‘g‘risidagi yillik deklaratsiyalar to‘liq qabul qilib olindi.
Qabul qilib olingan deklaratsiyalar Departament tomonidan chuqurlashtirilgan va qayta tekshirish usuli bilan tahlil qilinib, uning natijalariga ko‘ra:
5 ta holatda amaldagi (mavjud) manfaatlar to‘qnashuvi aniqlandi;
216 ta holatda kelgusida yuzaga kelishi mumkin bo‘lgan ehtimoliy manfaatlar to‘qnashuvi xavfi mavjudligi tasdiqlandi.
Aniqlangan barcha holatlar bo‘yicha xavf darajasi baholanib, ularni tartibga solish va cheklash bo‘yicha asoslantirilgan takliflar Bankning Odob-axloq komissiyasiga ko‘rib chiqish uchun taqdim etildi.
Hisobot davrida xodimlarning bank ichki tartib-qoidalari va amaldagi qonunchilikka rioya etishi yuzasidan ham tizimli nazorat tadbirlari amalga oshirildi.
2. Tadbirkorlik faoliyati bilan noqonuniy shug‘ullanish holati: Bankning Toshkent shahar hududiy boshqarmasi Korrupsiyaga qarshi kurashish bo‘yicha bosh mutaxassisi tomonidan o‘tkazilgan monitoring tadbirlari davomida 1 ta jiddiy qonunbuzilish holati aniqlandi.
Mazkur xodimga nisbatan mehnat hamda korrupsiyaga qarshi kurashish qonunchiligi doirasida qat’iy intizomiy va huquqiy choralar ko‘rish uchun barcha zarur hujjatlar to‘liq rasmiylashtirildi.
VII. Kredit-investitsiya jarayonlarini monitorig qilish bo‘yicha:
Bank aktivlarining xavfsizligini ta’minlash hamda kredit-investitsiya jarayonlarida korrupsiyaga oid omillarni to‘liq istisno etish maqsadida, kelib tushgan xatlar, Boshqaruv qarorlari va bildirishnomalar asosida jami 36 ta kompleks komplayens-tekshiruv (o‘rganish) o‘tkazildi va yakunlandi. Jumladan:
A) Kredit loyihalari va g‘aznachilik amaliyotlari monitoringi:
Korporativ biznes yo‘nalishi bo‘yicha: Yirik va strategik ahamiyatga ega bo‘lgan kredit loyihalari doirasida 19 ta kontragent chuqur tekshiruvdan o‘tkazildi. Ularning bankka aloqadorlik darajasi (insayderlik risklari) o‘rganilib, yakuniy xulosalar taqdim etildi.
Kichik tadbirkorlik subyektlariga ajratilayotgan kreditlar doirasida 4 ta yirik loyiha bo‘yicha potensial komplaens xavflari to‘liq o‘rganildi va tegishli tavsiyaviy xulosalar berildi.
Banklararo pul bozori va investitsiyaviy bitimlar doirasida amalga oshirilgan 
3 ta yirik operasiya tahlil qilindi. Ularda manfaatlar to‘qnashuvi mavjud emasligi bo‘yicha ijobiy xulosalar shakllantirildi.
B) Yangi joriy etilgan bank mahsulotlari va amaliyotlari ekspertizasi:
Yangi mahsulotlarni amaliyotga joriy etish bosqichidayoq korrupsiyaga oid bo‘shliqlarni bartaraf etish maqsadida, barcha ichki tartib va nizomlar komplayens-ekspertizadan o‘tkazildi. 
Natijada jami 10 ta tahliliy xulosa ishlab chiqilib, tarkibiy bo‘linmalarga ijro uchun yuborildi.Shundan:
Korporativ biznes departamenti bo‘yicha: 2 ta yangi mahsulot;
Kichik biznes departamenti bo‘yicha: 2 ta yangi mahsulot;
Chakana biznes mahsulotlari departamenti bo‘yicha: Aholiga ko‘rsatiladigan xizmatlar va ommaviy mahsulotlar doirasida 6 ta loyiha ekspertiza qilindi.
Ushbu yo‘nalishda 2026-yilning kelgusi davrida Departament tomonidan quyidagi maqsadli vazifalarni amalga oshirish rejalashtirilgan:
Ehtimoliy manfaatlar to‘qnashuvini avtomatik tarzda aniqlovchi va tashqi davlat idoralari bazalari bilan integratsiyalashgan ichki elektron tizimni ishga tushirish.
Manfaatlar to‘qnashuvi aniqlangan holatlar bo‘yicha xodimlarga individual maslahatlar berish va xavf yuqori bo‘lgan bo‘linma xodimlari uchun maxsus seminarlar tashkil etish.
Davlat xaridlari va ta’minot shartnomalari bo‘yicha manfaatlar to‘qnashuvini istisno qilish maqsadida xarid komissiyalari faoliyatini doimiy nazoratda ushlab turish.
VIII. Muammoli kreditlar tahlili bo‘yicha:
Hisobot davrida muammoli kreditlar bo‘yicha bankning Buxoro, Navoiy va Andijon viloyatlarida o‘rganishlar o‘tkazildi. 
Jumladan,
1. Bankning Buxoro viloyati Jondor BXMda o‘tkazilgan o‘rganishda bankning sobiq xodimi S.Qarayev tomonidan mijozlardan kredit qarzdorligini yopish qabilida jami 10,6 mln.so‘m hamda 300 AQSh dollari miqdorida pul mablag‘larini olib o‘z ehtiyojlari uchun ishlatib yuborilganligi, bank xodimi B.Baxriddinovga (5 ta holatda 495,2 mln.so‘m) aloqador kreditlar bo‘yicha jami 16,0 mln.so‘m qarzdorlik undirilmasdan kelinganligi, B.Baxriddinovga aloqador bank mijozlari onasining ta’sischiligidagi “Bukhara Kapital” MChJ va otasining ta’sischiligidagi “Diyora Yasmina” MChJlarning hisobraqamlari orqali fuqarolarga ajratilgan jami 1 788,0 mln.so‘m kredit mablag‘lari naqdlashtirilganligi, shuningdek, bank xodimi Sh.Safarovga (8 ta holatda 324,1 mln.so‘m) aloqador kreditlar bo‘yicha jami 13,2 mln.so‘m qarzdorlik undirilmasdan kelinganligi aniqlandi.
O‘rganish natijasi bo‘yicha bank Boshqaruviga ma’lum qilinib, aybdor xodimlarga chora ko‘rish yuzaidan Odob-axloq komissiyasiga bildirishnoma kiritildi.
Shuningdek, aybdor shaxslarning xatti-harakatlariga tegishli tartibda huquqiy baho berishni so‘rab, 2026-yil 6-iyunda 03-15/16562-sonli xat bilan Bosh prokuraturaga murojaat qilindi. 
2. Bankning Navoiy viloyati Qizilqum BXMda o‘tkazilgan o‘rganishda 6 ta holatda 623,5 mln.so‘m kredit mablag‘lari maqsadsiz ishlatilganligi, 5 ta holatda mijozlar tomonidan kredit to‘lovlari uchun taqdim etilgan 49,7 mln.so‘m naqd pul mablag‘lari bank xodimlari (X.Egamov va O.Oydinov) tomonidan shaxsiy manfaatlari uchun ishlatib yuborganligi, shuningdek, bankning 29801 xos hisobvarag‘idagi qoldiq mablag‘lar hisobidan asossiz ravishda fuqaro G.Abdiyevaning 37,0 mln.so‘m ijtimoiy kredit qarzdorligi so‘ndirilganligi aniqlandi.
O‘rganish natijasi bo‘yicha bank Boshqaruviga ma’lum qilinib, aybdor shaxslarning xatti-harakatlariga qonuniy baho berish hamda bankka yetkazilgan zararlarni undirish uchun amaliy yordam so‘rab, 2026-yil 10-aprelda 01-55/1433-sonli xat bilan Zarafshon shahar IIBga murojaat qilindi.
3. Bankning Andijon viloyatida o‘tkazilgan o‘rganishda O‘zbekiston Respublikasi Prezidentining “Kichik biznesni rivojlantirishni moliyaviy va institutsional qo‘llab-quvvatlash chora-tadbirlari to‘g‘risida”gi PQ-306 son, “Kichik biznesni uzluksiz qo‘llab-quvvatlash kompleks dasturini takomillashtirish chora-tadbirlari to‘g‘risida” PQ-312 son va “Yoshlar tadbirkorligini hamda ularning bandligini ta’minlashga qaratilgan biznes loyihalarni qo‘llab-quvvatlash tizimini takomillashtirish chora-tadbirlari to‘g‘risida”gi PQ-60-sonli qarorlari hamda ayol tadbirkor dasturi doirasida ajratilgan kreditlar bo‘yicha 183 ta holatda 18,5 mlrd.so‘m kredit mablag‘lari maqsadsiz va 13 ta holatda 1,3 mlrd.so‘m kredit mablag‘lari qisman maqsadsiz ishlatilganligi, shuningdek, 4 ta holatda bank xodimlariga aloqador 89,7 mln.so‘m kredit mablag‘lari bankning ko‘zda tutilmagan holatlar (95413) hisobraqamiga o‘tkazilib, to‘lanmasdan kelinayotganligi aniqlandi.
O‘rganish natijasi bo‘yicha bank Boshqaruviga ma’lum qilinib, qonuniy chora ko‘rish bo‘yicha 2026-yil 6-iyunda 03-15/16562-sonli xat bilan Davlat xavfsizlik xizmatiga ma’lumotlar taqdim etildi. 
X. Kelgusida amalga oshirilishi rejalashtirilgan vazifalar
Departament tomonidan quyidagi ishlarni amalga oshirish rejalashtirilgan:
1. Bankning Bosh ofisi va hududiy amaliyot bo‘linmalarida joriy etilgan xalqaro ISO 37001:2016 (yoki yangi standarti bo'yicha ISO 37001:2025) sertifikatining muvofiqligini tasdiqlash bo‘yicha qayta audit (resertifikatsiya) tekshiruvini o‘tkazish.
2. Korrupsiyaga qarshi kurashish virtual akademiyasi elektron platformasi orqali korrupsiyaviy xavf-xatarlar yuqori bo‘lgan lavozimlardagi xodimlarni maqsadli o‘qitishni tashkil etish.
3. Bank mijozlari va xodimlari uchun korrupsiyaviy holatlar haqida xabar beruvchi anonim aloqa kanallarini (Telegram-bot, 24/7 ishonch telefoni, veb-saytdagi maxsus oyna) yanada kengroq targ‘ib qilish.
4. Bankning barcha darajadagi rahbarlari va moddiy javobgar xodimlari tomonidan har yili “Manfaatlar to‘qnashuvi mavjud emasligi to‘g‘risida"gi deklaratsiyalarni elektron shaklda to‘ldirish tizimini yo‘lga qo‘yish.
5. Bank bilan yirik shartnomalar tuzayotgan subyektlarni (yetkazib beruvchilarni) korrupsiyaga oid xavflar va ishonchlilik bo‘yicha “O‘z hamkoringni bil" tamoyili asosida majburiy tekshirish tartibini yanada kuchaytirish.
6. Bankning BXM va BXOlarida kredit ajratish, xizmat ko‘rsatish jarayonlarida tamagirlik holatlarini aniqlash maqsadida “Sirli mijoz” tadbirlarini muntazam o‘tkazib borish.
